Dansk Folkeparti er klar til at sætte en stopper for udenlandske statsborgeres stemmeret ved kommunale og regionale valg.

Partiets kontroversielle krav kommer som en reaktion på regeringens foreslag om, at udlandske personer, der ikke kommer fra EU eller Norden, skal have stemmeret efter tre års ophold i Danmark.

Skal være som ved folketingsvalg

Under de nuværende regler skal de pågældende udlændinge have boet fire år i landet for at kunne stemme. Nu vil DF have, at ingen udenlandske statsborgere i udgangspunktet skal have stemmeret.

- I dag skal man være dansk statsborger for at stemme til folketingsvalget. Det er en rimelig regel, og den vil vi udvide til også at gælde kommunevalg og regionsvalg, siger Dansk Folkepartis udlændinge- og integrationsordfører, Martin Henriksen.

Han gør dog opmærksom på, at DF er klar til at se på en undtagelsesregel rettet mod nordiske statsborgere.